alexandrainst/scandi-wiki huggingface dataset:
Aglaonema

Aglaonema er ættkvísl blómstrandi plantna í kólfblómaætt, Araceae. Þær eru ættaðar úr hitabeltissvæðum Asíu og Nýju-Guíneu.

Lýsing
Þetta eru sígrænar fjölærar jurtir með ýmist upprétta eða útafliggjandi stöngla. Stönglar sem liggja á jörðu geta rætt sig við liði. Blöðin eru yfirleitt breið og með silfraða eða hvíta flekki. Blómin eru litlir uppréttir kólfar. Þeir munda ber sem verður rautt við þroska.

Ræktun

Aglaonema hafa verið ræktaðar sem heillaplöntur í Asíu um aldir. Þær voru kynntar á vesturlöndum 1885, þegar þær voru fluttar til Royal Botanic Gardens, Kew. Þær hafa verið ræktaðar og blandað í fjölda afbrigða. Þær vaxa í lítilli birtu og eru vinsælar pottaplöntur.

Þar sem þetta er hitabeltistegundir þá þola þær illa kulda. Skemmdir geta komið fram við 15°C hita. Rakur jarðvegur er æskilegur, en þær þola illa mikla áburðargjöf.

Fjölgun er yfirleitt með græðlingum, en einnig skiftingu.
 
Rannsókn NASA (NASA Clean Air Study) sýndi að tegundin  A. modestum var mjög virk við að hreinsa algeng eiturefni úr lofti (formaldehíð og benzen). 

Aglaonema plöntur eru eitraðar vegna kalsíum oxalat krystalla. Ef þær eru étnar veldur það ertingu í slímhúð, og safinn getur valdið ertingu í húð og útbrotum.

Úrval tegunda
Meðal tegunda eru:

 Aglaonema brevispathum - Indókína
 Aglaonema chermsiriwattanae - Taíland
 Aglaonema cochinchense Víetnam, Kambódia, Taíland, Malasía
 Aglaonema commutatum Kölluflekka - Filippseyjum, Súlavesí; ílend í Vestur-Indíum
 Aglaonema cordifolium - Filippseyjum (Mindanao)
 Aglaonema costatum  - Pulau Langkawi, Indókína
 Aglaonema densinervium - Filippseyjum, Súlavesí
 Aglaonema flemingianum - Malasíu (Terengganu)
 Aglaonema hookerianum - Indlandi (Darjeeling, Assam), Bangladesh, Bútan, Myanmar
 Aglaonema marantifolium - Maluku, Nýja-Guínea
 Aglaonema modestum  - Bangladesh, Indókína, suður Kína
 Aglaonema nebulosum - Borneó, Malasía, Súmatra
 Aglaonema nitidum - Borneó, Malasía, Súmatra, Java, Indókína
 Aglaonema ovatum - Laos, Taíland, Víetnam
 Aglaonema philippinense - Filippseyjum, Súlavesí
 Aglaonema pictum - Indónesíu (Nias), Súmatra
 Aglaonema pumilum - Myanmar, Taíland
 Aglaonema roebelinii - Filippseyjum (Lúson)
 Aglaonema rotundum - Súmatra
 Aglaonema simplex - Yunnan, Indókína, Malasía, Indónesía, Filippseyjum
 Aglaonema tricolor - Filippseyjum
Aglaonema vittatum - Súmatra, Indónesíu (Lingga-eyjum)

Tenglar
The Genus Aglaonema. aroid.org
Aglaonema - The Queen of Leaves

Tilvísanir

Kólfblómaætt
Pottaplöntur
Kölluflekka

Kölluflekka, (fræðiheiti: Aglaonema commutatum) einnig nefnd sjómannsgleði er tegund blómstrandi plantna í kólfblómaætt, Araceae. Hún er ættuð úr hitabeltissvæðum Filippseyja og Súlavesí. Einnig er hún ílend í Vestur-Indíum.

Lýsing
Þetta eru sígræn fjölær jurt með nokkuð upprétta stöngla. Stönglar sem liggja á jörðu geta rætt sig við liði. Blöðin eru lensulaga og með silfraða eða hvíta flekki. Blómin eru litlir uppréttir kólfar. Þeir munda ber sem verður rautt við þroska.

Fjölgun er yfirleitt með græðlingum, en einnig skiftingu.

Tenglar
The Genus Aglaonema. aroid.org
Aglaonema - The Queen of Leaves

Tilvísanir

Kólfblómaætt
Pottaplöntur
Félag járniðnaðarmanna

Félag járniðnaðarmanna var stéttarfélag starfsmanna í málm- og véltæknigreinum og veiðarfæragerð sem stofnað var 11. apríl árið 1920. Það sameinaðist árið 2006 Vélstjórafélagi Íslands. Hið sameinaða félag nefnist VM félag vélstjóra og málmtæknimanna og er meðal stærstu fag- og stéttarfélaga landsins.

Sagan
Félagið var stofnað á fundi sautján járniðnaðarmanna við Hverfisgötu í Reykjavík. Félagið nefndist þá Sveinafélag járniðnaðarmanna en heitinu var fljótlega breytt. Félagið byggði á norrænum fyrirmyndum, sem sást meðal annars á því að fyrstu lög þess voru á dönsku. Formaður þess var kjörinn Loftur Bjarnason.

Félagið hóf þegar kröftuga kjarabaráttu. Það setti sér kauptaxta og ári síðar var fyrsti samhjálparsjóður félagsins stofnaður með framlögum meðlima.

Aukin harka hljóp í verkalýðsbaráttuna á kreppuárum fjórða áratugarins, en talsvert atvinnuleysi var þá meðal járniðnaðarmanna. Sumarið 1935 kom til harðra deilna þegar senda átti togarann Andra til viðgerða erlendis. Félagsmenn brugðust við með því að neita að gera bráðabirgðaviðgerð á skipinu svo unnt væri að sigla því utan. Við tóku átta vikna deilur sem lauk á að sett voru lög um skipaviðgerðir innanlands og stækkun dráttarbrauta.

Árið 1947 var mikið verkfallsár í sögu Félags járniðnaðarmanna. Í júní fór félagið í fjögurra vikna samúðarverkfall til stuðnings verkfalli Dagsbrúnar en um haustið fór félagið í átta vikna verkfall í baráttu fyrir eigin kjörum. Var verkfallsvopninu ítrekað beitt á næstu árum og áratugum.

Í kringum aldamótin gengu ýmis smærri verkalýðsfélög til liðs við Félag járniðnaðarmanna. Það voru Sveinafélag skipasmiða, Nót - félag netagerðarmanna og tvö félög málmiðnaðarmanna af Suðurlandi.

Tilvísanir og heimildir 

 

Íslensk stéttarfélög

Verkalýðsbarátta
Sólarkaffi

Sólarkaffi er hefð sem skapast hefur á Ísafirði en einnig á öðrum stöðum. Þar sem firðir eru djúpir og fjöllin há hverfur sólin bak við fjöllin seint í nóvember og sést ekki að nýju fyrr en undir lok janúar. Þegar aftur sést til sólar er haldið kaffisamsæti, sólarkaffi, til að fagna hækkandi sól. 

Bæði austan lands og á Vestfjörðum er haldið sólarkaffi. Á Ísafirði er sólarkaffi haldið 25. janúar ár hvert. Ísfirðingafélagið í Reykjavík hefur haldið skemmtun og ball á svipuðum tíma síðan 1946 undir yfirskriftinni Sólarkaffi.

Tilvísanir
Ísafjörður
Póstmannafélag Íslands

Póstmannafélag Íslands er stéttarfélag starfsfólks í póstþjónustu og í hópi aðildarfélaga BSRB. Félagið var stofnað þann 26. mars árið 1919. Staða félagsins er óvenjuleg meðal íslenskra stéttarfélaga að því leyti að nálega allir félagsmenn vinna hjá einum og sama vinnuveitanda.

Sagan 
Stofnfundur félagsins var í Pósthúsinu í Pósthússtræti þann 26. mars árið 1919. Stofnunin tengdist áformum starfsmanna ríkisins að mynda með sér heildarsamtök. Ellefu félagsmenn sátu stofnfundinn þar sem skipuð var þriggja manna stjorn sem skyldi bæta hag póstmuna og gæta hagsmuna þeirra. Þorleifur Jónsson var fyrsti formaður félagsins.

Þótt póstmenn hefðu sem ríkisstarfsmenn hvorki verkfallsrétt né sjálfstæðan samningsrétt náðust ýmis baráttumál í gegn í fyllingu tímans. Þannig var árið 1923 sett reglugerð sem tryggði póstmönnum greiðslur fyrir yfirvinnu. Blaðaútgáfa á vegum félagsins hófst árið 1932 með Póstmannablaðinu, sem er málgagn stéttarinnar. Þegar BSRB var stofnað árið 1942 var Póstmannafélagið í hópi stofnaðila.

Sérstakt Póstfreyjufélag var stofnað árið 1965, en tæpum áratug síðar sameinaðist það Póstmannafélaginu.

Guðrún Katrín Þorbergsdóttir, síðar forsetafrú stýrði lengi skrifstofu Póstmannafélagsins.

Tilvísanir og heimildir 

 

Íslensk stéttarfélög

Verkalýðsbarátta
Svartkornsætt

Svartkornsætt (latína: Melanommataceae) er ætt sveppa af múrgróungsbálki (Pleosporales). Sveppir innan ættarinnar finnast víða á tempruðum- og heittempruðum svæðum þar sem þær lifa sem rotverur á trjám og berki.

Listi yfir ættkvíslir af svartkornsætt 

 Acrocordiopsis 
 Anomalemma - flokkun óljós 
 Astrosphaeriella - flokkun óljós 
 Asymmetricospora 
 Bicrouania 
 Bimuria - flokkun óljós 
 Byssosphaeria 
 Kalyptronectria 
 Caryosporella - flokkun óljós 
 Javaria 
 Karstenula 
 Mamillisphaeria - flokkun óljós 
 Melanomma 
 Ohleria 
 Ostropella 
 Pseudotrichia 
 Trematosphaeria - flokkun óljós 
 Xenolophium

Tilvísanir 

 
Sveppaættir
Ernst Henrich Berling

Ernst Henrich Berling (f. Ernst Heinrich Berling, 22. mars 1708 í Mecklenburg, Þýskalandi, dáinn 16. október 1750 í Árósum) var þýsk-danskur prentari og bókaútgefandi. Hann setti á stofn 1749 Kjøbenhavnske Danske Post Tidender. Elsta blað Danmerkur sem lengst af hét Berlingske Tidende og loks frá 2011 aðeins Berlingske.

Berling var sonur Melchior Christian Berling og Catharina Hennings og fæddist í Mecklenburg. Hann lærði bókprentun í Lauenburg, tók sveinspróf 1727 og var kallaður 1731 til Kaupmannahafnar af bókprentaranum Johan Jørgen Høpfner. Kvæntist hann aftur stúpdóttur hans, Cecilie Cathrine Godiche, ári seinna. Hún var dóttir þekkts bókprentara Jørgen Matthiasen Godiche. Frá þeim er komin danska prentarafjölskyldan Berling. 

1733 hóf hann fyrirtækjarekstur í prentun á eigin spýtum. Með ótalmörgum og vönduðum útgáfum sínum stóð hann að mikilli framför í danskri prentun.

Þann 27. desember 1748 fékk hann fyrir sig og erfingja sína einkaleyfi á að prenta ýmis blöð, dönsk, þýsk frönsk og fræðileg, ásamt hinum mánaðarlegu Ríkistíðindum sem hann hafði keypt af bókprentara-ekkjunni Inger Wielandt. Blað hans Kjøbenhavnske Danske Post-Tidender, færði fólki mun meirri betri og nákvæmari fréttir af stjórnmálum og ýmsu sem gerðist innanlands en þar til hafði þekkst. 

Frá 1748 tók hann yfir útgáfu blaðs um bækur (litterærkritiske blad) Kiøbenhavnske nye Tidender om lærde [og curieuse] Sager, og  Berlingske efterretninger.

Berling dó í október 1750, fáum mánuðum á eftir konu sinni.

Tilvísanir 
 Henry Hellssen, Foregangsmanden Ernst Heinrich Berling, Det Berlingske Bogtrykkeri, 1958.
 Harald Ilsøe, Bogtrykkerne i København, Museum Tusculanums Forlag, 1992. ISBN 87-7289-195-5.
 T. Vogel-Jørgensen, Berlingske tidende gennem to hundrede aar. 1749-1949, bind 1, Berlingske, 1949.
 Rasmus Nyerup, Læsendes Aarbog for 1800, s. 69 ff.
 Peter Matthias Stolpe, Dagspressen i Danmark, bind III og IV.

Referencer 

Danir
IÉSEG School of Management

IÉSEG School of Management er evrópskur verslunarskóli með skólalóðir í Lille og La Défense. Hann er stofnaður 1964. IESEG var í 33. sæti meðal evrópskra verslunarskóla árið 2019 samkvæmt The Finanical Times. IESEG býður einnig upp á doktorsnám (PhD nám), sem og  ýmis meistaranám (Master programmes) í sérhæfðum stjórnsviðum, svo sem: markaðssetningu, fjármálasvið, eða frumkvöðlastarfsemi. Nám hans eru þrí-faggild af hinum alþjóðlegu samtökum AMBA, EQUIS, and AACSB (evrópskar og norður amerískar faggildingarnefndir (samtök) fyrir MBA gráður). Skólinn á yfir 7 500 hollvini (alumni) í verslun og stjórnmálum, svo sem: Christophe Catoir (Framkv.stj. (CEO) Adecco France) auk Nicolas Wallaert (Framkv.stj. (CEO) Cofidis France).

Tilvísanir

Ytri tenglar
 Opinber vefsíða

Háskólar í Frakklandi
Orðunefnd

Orðunefnd er nefnd sem heyrir undir forsætisráðuneytið. Í nefndinni eiga sæti sex einstaklingar og hefur nefndin það hlutverk að gera tillögu til forseta Íslands um hverjir skuli hljóta heiðursmerki Hinnar íslensku fálkaorðu. Af þeim einstaklingum sem eiga sæti í nefndinni eru fimm skipaðir af forseta Íslands samkvæmt tillögu forsætisráðherra en sjötti nefndarmaðurinn er forsetaritari og er hann jafnframt orðuritari. 

Allar tillögur um orðuhafa sem nefndin sendir frá sér til forseta Íslands skulu vera samþykktar samhljóða af nefndinni. Fundur orðunefndar telst aðeins löglegur ef fjórir eða fleiri nefndarmenn sitja fundinn. Orðunefnd tekur einnig við skriflegum tilnefningum um orðahafa frá almenningi.

Ekki er greitt fyrir setu í orðunefnd heldur er litið svo á að starfið sé heiðursstarf án launa.

Núverandi formaður Orðunefndar er Kristín Ingólfsdóttir fyrrverandi rektor Háskóla Íslands.

Tilvísanir 

Hin íslenska fálkaorða
Radíus (sjónvarpsþáttur)

Radíus voru sjónvarpsþættir með Radíusbræðrunum Davíði Þóri Jónssyni og Steini Ármanni Magnússyni. Þættirnir voru sýndir á RÚV haustið 1995 eða frá 6. október - 23. desember. Þættirnir voru 12 talsins. Þættirnir voru sketsaþættir ekkert ósvipaðir Fóstbræðrum og Svínasúpunni til dæmis. Auk þeirra lék m.a Björk Jakobsdóttir og Helga Braga Jónsdóttir. Sumarið 2019 endursýndi RÚV alla þættina.

Heimildir 
Íslenskir sjónvarpsþættir

Íslenskir sketsaþættir
Íslenskir grínþættir
Íslenskir gamanþættir í sjónvarpi
Fáni Andorra

Núverandi fáni Andorra tók gildi 1866 og kom í stað eldri fána í aðeins tveimur litum. Fáninn er gerður upp af þremur lóðréttum borðum með bláum til vinstri við stöngina, gulum í miðjunni með ríkisskjaldarmerkinu og loks rauðum til hægri.

Tilvísanir 

Andorra
Andorra
Skjaldarmerki Andorra

Skjaldarmerki Andorra í sinni núverandi mynd tók gildi 1969 en á skyld form sem ganga aldir til baka. 

Skildinum er deilt upp í fjórar ferkantaðar myndir. Á myndinni uppi til vinstri sést páfahúfa með staf og vísar til biskupsins í Urgel. Uppi til hægri er mynd af 6 lóðréttum borðum í rauðum og gulum og vísar til greifans af Foix. Myndin niðri til vinstri hefur í allt 9 borða í aftur gulum og rauðum og vísar til Katalóníu. Myndin niðri til hægri hefur tvær kýr frá Béarn.

Undir myndunum fjórum er slagorð úr latínu Virtus Unita Fortior sem má þýða sem sameinuð í dyggð erum við sterk.

Andorra
Skjaldarmerki
Þurrsöltun

Þurrsöltun eða veltisöltun er elsta söltunaraðferðin og var áður fyrr sú algengasta. Þurrsöltun er til dæmis notuð við framleiðslu á hangkjöti, skreið, saltfiski og hráskinku. Andstæða við þurrsöltun er pækilsöltun, en aðferðirnar eru oft notaðar samhliða.

Við þurrsöltun kjöts er kjötstykkjunum velt upp úr saltblöndu, eða að saltblöndunni er stráð á milli laga. Saltið dregur safann úr kjötinu og myndar pækil og kjötið léttist og þornar um leið ef þess er gætt að geyma það á svölum og þurrum stað. 

Kostir þurrsöltunar eru að geymsluþolið lengist ef þessi aðferð er notuð eingöngu. Ókostir eru meðal annars langur söltunartími og að erfitt er að stjórna saltmagninu í kjötinu.

Tilvísanir

Varðveisla matvæla
Pækilsöltun

Pækilsöltun er aðferð til að auka geymsluþol matvæla með því að leggja þau í saltlög eða láta þurrt salt draga úr þeim vökva. Pækilsöltun er til dæmis notuð við framleiðslu á saltkjöti, harðfiski, súrkáli, fetaosti og súrum gúrkum. Andstæðan við pækilsöltun er þurrsöltun. 

Við pækilsöltun kjöts er oftast fullþiðið kjöt lagt í kar og saltpækli helt yfir. Styrkleiki pækilsins fer eftir vörutegund. Söltunartíminn er á þíddu kjöti er 3-7 dagar og fyrir frosið kjöt er tíminn 5-10 dagar. Söltunartíminn fer eftir hitastigi, saltmagni pækilsins og stærð kjötstykkjanna. Huga þarf vel að hreinlæti við pækilsöltun, þar sem meiri möguleiki er á gerlamengun en við þurrsöltun.

Kostir pækilsöltunar eru að söltunartíminn er styttri en við þurrsöltun, en lengri en miðað við sprautusöltun. Ókostir eru að erfitt getur verið að stjórna saltmagni.

Tilvísanir

Varðveisla matvæla
Sprautusöltun

Sprautusöltun er aðferð til að auka geymsluþol og meyrni kjöts með því að sprauta saltpækli í kjötstykkin með nálum. Áður fyrr voru kjötstykkin sprautuð með handsprautum, en í dag er kjötið oft sett í vélar þar sem margar nálar sprauta í kjötstykkin, svokallaðar fjölnálasprautur. Sprautusöltun er til dæmis notuð við framleiðslu á hamborgarhrygg, beikoni, londonlambi og Bayonne-skinku.

Kjötstykkin verða mýkri og safaríkari með sprautusöltun því að algengt er að sprauta 10-25% af pækli inn í kjötið. Þyngdaraukning er mjög algeng við sprautusöltun en það er mjög erfitt að halda öllum ábatanum í kjötstykkjunum við áframhaldandi matvinnslu eða matargerð, eins og reykingu eða suðu. Oftast er sprautusöltun notuð með pækilsöltun eða veltisöltun.

Fjölnálasprautur hafa verið notaðar í mörg ár við færibandavinnslu á kjöti. Til eru margar gerðir og stærðir af fjölnálasprautum en flestar eru eins uppbyggðar: nálarnar færast upp og niður yfir færibandi sem færir kjötið undir nálarnar. Þegar þær fara niður stingast þær í kjötstykkin og sprauta saltpækli inn í þau í gegnum göt á hlið nálanna. Þegar nálarnar fara upp aftur fer þrýstingurinn af pæklinum og færibandið flytur kjötstykkin um 2-3 cm áfram.

Kostir sprautusöltunar eru stuttur söltunartími, jöfn dreifing salts og að auðvelt er að stjórna saltmagni. Ókostirnir eru að afurðirnar hafa minna geymsluþol, vegna þess að við sprautunina eru kjötstykkin opnuð með nálunum sem getur hleypt inn gerlum. Því þarf að passa vel upp á hreinlæti.

Algengt er að þess sé krafist í neytendalögum að saltsprautað kjöt sé merkt með pækilinnihaldi, til að koma í veg fyrir vörusvik vegna þyngdaraukningar kjötsins.

Tilvísanir 

Varðveisla matvæla
Veltisöltun

Veltisöltun er söltun eða kryddun í tromlu sem að hefur þá eiginleika að geta tæmt loftið úr tromlunni. Kjötið ásamt pækli, salti eða kryddi er sett í tromluna, kjötið getur verið í mismunandi stærðum en oftast í smækkuðum bitum. Kjötið þarf að byggja upp aftur til þessa að hægt sé að mynda nýja vöru. Til þess að hægt sé að bindakjötið saman aftur þarf a mynda binding á milli þeirra og er það gert í tromlunni. Við lofttæmingu er undirþrýstingur í tromlunni sem að opnar vöðvavefina í kjötinu og saltið smýgur auðveldlega inn í kjötið, flýtir fyrir söltun og dregur súrefni úr kjötinu um leið. Algengt er að sumt sprautsaltað kjöt sé sett í tromlu eftir á til að flýta fyrir söltun. Við kryddun í tromlu er loftið ekki tæmt úr tromlunni. Notað t.d. við framleiðslu á bayonnesskinku, skinkum og grillkjöti.

Það sem þarf að varast er að setja ekki of mikið í tromluna, ekki má setja meira en 3/4 af stærð tromlunar. Of lítið magn getur leitt til þess að það dragist of mikið af próteinum út úr kjötinu og vatsbindieiginleiki kjötsins minnkar.

Matur
Söltun á kjöti

Söltun á kjöti var ein virkasta geymsluaðferðin á kjöti fram til 1900 þegar að kæli- og frystitækni ruddi sér til rúm. Í dag er söltun meira notuð til að bragðbæta frekar en að auka geymsluþol, því eru flestar saltaðar kjötvörur kælivörur með takmarkað geymsluþol.

Algengustu söltunaraðferðirnar eru þurrsöltun, pækilsöltun, sprautusöltun og veltisprautun.
Gavin Newsom

Gavin Newsom (f. 10. október 1967) er fylkisstjóri Kaliforníu og hefur setið í embætti síðan 2019. Hann var borgarstjóri San Francisco frá 2004 til 2011 og varafylkisstjóri Kaliforníu frá 2011 til 2019.

Borgarstjóri San Francisco (2004–2011)

Hjónabönd samkynhneigðra
Árið 2004 vakti Newsom athygli þegar hann skipaði sýslumanni San Francisco að veita samkynhneigðum hjónabandsleyfi, sem braut í bága við fylkislög frá 2000.

Varafylkisstjóri (2011–2019)

Fylkisstjóri (frá 2019)
Árið 2021 tókst andstæðingum Newsoms að safna nógu mörgum atkvæðum til þess að efnt yrði til kosninga um það hvort Newsom yrði vikið úr embætti fylkisstjóra. Í því samhengi var meðal annars vísað til óánægju með viðbrögð stjórnar Newsoms við Covid-19-faraldrinum. Newsom hafði sett strangar sóttvarnarreglur í Kaliforníu og hafði vakið talsverða óánægju þegar hann varð uppvís af því að brjóta sjálfur gegn reglunum með því að mæta í afmælisveislu hjá vini sínum.

Kosningar um afturköllun Newsoms voru haldnar þann 14. september 2021 en í þeim kaus drjúgur meirihluti Kaliforníubúa að leyfa Newsom að klára kjörtímabil sitt frekar en að skipta um fylkisstjóra.

Tilvísanir

Tenglar

Demókratar
Fylkisstjórar Kaliforníu
Nettó

Nettó er íslensk keðja lágvöruverðsverslana í eigu Samkaupa. Fyrsta nettó verslunin opnaði á Akureyri árið 1989.

Sólarhringsverslanir 
Árið 2011 varð Nettó í Mjóddinni að sólarhringsverslun.

Í ágúst árið 2013 opnaði Nettó aðra sólarhringsverslun úti á Granda.

Heimildir 

Íslenskar matvöruverslanir
Sólarhringsverslun

Sólarhringsverslun er verslun sem er opin allan sólarhringinn.

Sólarhringsverslanir á Íslandi 
Fyrsta sólarhringsverslunin sem opnaði á Íslandi var 10-11 í Lágmúla , en sú verslun varð að sólarhringsverslun haustið 2000, en svo fjölgaði sólarhringsverslunum 10-11 eftir það. Seinna fóru fleiri verslanir að hafa sólarhringsopnun. Nettó gerði verslunina sína í Mjódd að sólarhringsverslun árið 2011 og opnaði svo aðra sólarhringsverslun úti á Granda árið 2013 . Iceland fór einnig að hafa opið allan sólarhringinn í Engjahjalla í Kópavogi árið 2013.

Heimildir
Charles M. Schulz

Charles Monroe „Sparky“ Schulz (26. nóvember 1922 — 12. febrúar 2000) var bandarískur skopmyndateiknari og myndsöguhöfundur sem er þekktastur fyrir myndasögurnar um Smáfólkið. Hann er talinn vera einn af áhrifamestu myndasöguhöfundum heims. Á hátindi vinsælda sinna birtust myndasögurnar um Smáfólkið í 2600 dagblöðum í 75 löndum. Schulz teiknaði á 50 árum 17.897 myndasögur um Smáfólkið. Síðasta myndasagan birtist daginn eftir andlát hans.

Bandarískir myndasöguhöfundar
Ghetto betur

Ghetto betur voru spurningaþættir sem Steindi Jr. eða Steinþór Hróar Steinþórsson sá um. Þættirnir voru 6 talsins og voru frá 2016. Stigavörður var Karl Bjarni Guðmundsson eða Kalli Bjarni. Dómari var Hlín Einarsdóttir. Plötusnúður var María Guðmundsdóttir. Leikstjóri var Lúðvík Páll Lúðvíksson. Handritshöfundar voru Ólafur Thors og Steindi Jr. Steindi Jr. var spyrill. Í hverjum þætti komu tvö lið, sem skipuð voru tveimur einstaklingum. Liðin voru fulltrúar hverfa eða bæja.

Þættirnir 

Íslenskir sjónvarpsþættir
Spurningaþættir
Fáni Gana

Fáni Gana tók gildi árið 1957 þegar landið fékk sjálfstæði frá Bretlandi. Hefur hann haldist síðan óbreyttur með undantekningu fyrir árin 1964 til 1966, þegar útgáfa með hvítum lit í miðjunni var notuð. Teikning fánans er eignuð Theodosia Okoh.

Fáninn er gerður upp af hinum pan-afrísku litum rauðum, gulum og grænum, með fimmoddóttri stjörnu í miðjunni. Gana  var annað landið í Afríku til að nota þessa pan-afrísku liti á eftir Eþíópíu. Eru þeir ennfremur á skjaldarmerki landsins sem tók gildi á sama tíma.
 
Hlutföll eru 2:3. Rauði liturinn táknar það blóð sem spillt var í sjálfstæðisbaráttu landsins, gulur táknar auðæfi landins í góðmálmum og græni liturinn vísar til landsins, stóru skóga og náttúruauðæfa. Er svörtu stjörnunni ætlað að vera leiðarstjarna fyrir frelsi í Afríku og hefur ennfremur leitt til þess að fótboltalandslið Gana er oft kallað svörtu stjörnurnar.

Gana
Gana
Ampahóll

Ampahóll er hóll við Tjaldvatn í Veiðivötnum. Arnbjörn Guðbrandsson (Ampi) hugðist efna þar til búskapar árið 1880. Gróf hann innan hólinn til bústaðar og sjást enn ummerki þess. Arnbjörn flutti þangað með konu sína en búskapurinn stóð einungis frá miðsumri til fyrstu veturnótta. Hjónin voru þá orðin mjög aðþrengd af kulda og fæðuskorti og komin með skyrbjúg. Við Arnbjörn er einnig kenndur Ampapollur, smávatn vestur undir Vatnakvísl. Reið hann út í það á fylfullri hryssu til að elta uppi álftir. Hryssan sprakk á sundinu en Arnbjörn hélt sér í faxið uns skrokkurinn bar hann að landi. 
Rangárvallasýsla
Álftá

Áfltá í Mýrasýslu er lítil bergvatnsá sem kemur að mestu úr Hraundal og fellur út í Faxaflóa. Álftá skilur að Hraunahrepp og Álftaneshrepp. Í henni er Laxveiði. Fimm bæir eru í nágrenni við Álftá og draga nafn af henni.

Sturlunga saga 
Í Sturlunga sögu er sagt að frá því þegar Kolbeinn ungi veitti Þórði kakala eftirför vestur um Mýrar hafi Þórði orðið það helst til ráða að draga brú, sem þá var á Álftá, af henni til að tefja eftirförina.

Ár á Íslandi
Bræðratunga

Bræðratunga er stórbýli og kirkjustaður í Biskupstungum. Bærinn stendur framarlega í tungunni sem verður milli Hvítár og Tungufljóts. Mikil beitilönd og engjar tilheyra Bræðratungu og á jörðin land í Pollengi við Tungufljót og Tunguey í Hvítá, en bæði eru grösugar starengjar. Í Bræðratungu var kirkja helguð Andrési postula í kaþólskum sið. Þar var fyrrum útkirkja frá Torfastöðum en árið 1952 var sóknin lögð undir Skálholt. Núverandi kirkja þar var vígð 1911.

Höfðingjasetur 
Eyfröður hinn gamli bjó í Bræðratungu en að sögn Landnámabókar nam hann land milli Tungufljóts og Hvítár, og var þar lengi höfuðból og höfðingjasetur. Þar komu við sögu margir helstu höfðingjar þjóðveldistímabilsins og ýmsir aðrir langt frameftir öldum. Meðal þeirra höfðingja sem þar bjuggu voru Ásgrímur Elliða-Grímsson sem meðal annars kemur fyrir í Njáls sögu. Traðir sem liggja frá gömlu vaði frá Hvítá heim að Bræðratungu heita enn Flosatraðir, þær eiga nafn sitt að rekja til heimsóknar Flosa Þórðarsonar á Svínafelli til Ásgríms. Gissur Þorvaldsson bjó um hríð í Bræðratungu. 

Á 16. öld bjó Gísli Hákonarson lögmaður á Bræðratungu, sem var talinn einn vinsælastur veraldlegra höfðingja á Íslandi. Hann var tengdarfaðir Þorláks Skúlasonar biskups í Skálholti. Tengdardóttir hans Helga Magnúsdóttir (kölluð Matrónan í Bræðratungu) bjó lengi í Bræðratungu, sem ekkja eftir Hákon mann sinn. Hún var þekkt höfðingjakona og kemur mikið við sögu Brynjólfs Sveinssonar biskups.

Á 17. öld bjuggu hjónin Einar Þormóðsson og Jóhanna Einarsdóttir í Bræðratungu. 

Árnessýsla
Kirkjustaðir á Íslandi
Höfðingjasetur á Íslandi